สหกรณ์การเกษตรเมืองสุราษฎร์ธานีปล่อยคาราวานเงาะนาสาร กระจายผลไม้คุณภาพสู่ผู้บริโภคภาคเหนือและอีสาน
นายเชิดชัย พรหมแก้ว รองอธิบดีกรมส่งเสริมสหกรณ์ กล่าวถึงกิจกรรมการปล่อยคาราวานเงาะโรงเรียนนาสารซึ่งเป็นเงาะจากพื้นที่เกษตรแปลงใหญ่ จำนวน 10 คัน ปริมาณ 28 ตัน เพื่อส่งไปยังจังหวัดต่าง ๆ ในภาคตะวันออกเฉียงเหนือและภาคเหนือ จำนวน 7 สหกรณ์  ได้แก่ 1.สหกรณ์การเกษตรเกษตรวิสัย จำกัด จ.ร้อยเอ็ด 2.สหกรณ์การเกษตรเมืองลับแล จำกัด จ.อุตรดิตถ์ 3.สหกรณ์การเกษตรปราสาท จำกัด จ.สุรินทร์ 4.ชุมนุมสหกรณ์การเกษตรจังหวัดบุรีรัมย์ จ.บุรีรัมย์ 5.สหกรณ์การเกษตรพิมาย จำกัด จ.นครราชสีมา 6.สหกรณ์การเกษตรประตูป่า จำกัด จ.ลำพูน แลกกับลำใยของจังหวัดลำพูน 3 ตัน 7.ชุมนุมสหกรณ์แห่งประเทศไทย จำกัด ซึ่งเป็นการดำเนินโครงการกระจายผลไม้ผ่านขบวนการสหกรณ์ 

ซึ่งโครงการดังกล่าวเป็นการกระจายผลผลิตเงาะออกสู่ตลาดปลายทาง เพื่อบรรเทาความเดือดร้อนของเกษตรกรจากปัญหาราคาเงาะตกต่ำโดยเฉพาะในช่วงเดือนก.ค. - ก.ย. นี้ เนื่องจากผลผลิตออกพร้อมกันจำนวนมาก ซึ่งสหกรณ์การเกษตรเมืองสุราษฎร์ธานี จำกัด เป็นผู้รวบรวมเงาะคุณภาพจากสหกรณ์ฯ และกลุ่มวิสาหกิจชุมชนพัฒนาไม้ผลเพิ่มพูลทรัพย์ ตำบลลาพูน อำเภอบ้านนาสาร จังหวัดสุราษฎร์ธานี เพื่อนำมาจัดส่งกระจายไปยังผู้บริโภคทั่วประเทศ

สำหรับสถานการณ์ราคาเงาะโรงเรียนตอนนี้ขยับขึ้นอยู่ที่ 20 บาทต่อกิโลกรัม หลังจากที่ก่อนหน้านั้นราคาเงาะตกต่ำ แต่เมื่อมีการประสานเครือข่ายสหกรณ์ในจังหวัดต่าง ๆ ทำให้ปริมาณผลผลิตได้ระบายออกนอกพื้นที่ ไม่เกิดการกระจุกตัว ทำให้ราคาเงาะขยับสูงขึ้น ล่าสุดมีคำสั่งซื้อจากประเทศสิงคโปร์ จำนวน 6 ตันต่อวัน และยังมีพ่อค้าอีกหลายจังหวัดได้สั่งซื้อมาอย่างต่อเนื่อง